Document ID: /roh_data/filtered/fineweb-2-filterrobots_roh.jsonl.gz/65106

L'Uniun dals giurists democratics crititgescha la decisiun da la citad da Berna da scumandar demonstraziuns grondas fin Nadal or da motivs da segirezza e tema da violenza. La decisiun saja exagerada e cunter il dretg, scriva l'uniun. Els s'engaschian cleramain per ils dretgs fundamentals e la libertad da sa reunir.
I na dastga tenor l’uniun betg esser ch'ins supponia ordavant che tut las demonstraziuns sajan marcadas da ideologias antisemiticas ed anti-islamicas. En la communicaziun ha l’Uniun dals giurists democratics condemnà severamain il patratgar antisemitic ed anti-islamicas.
Mesemna ha la citad da Berna annunzià da betg pli lubir demonstraziuns grondas fin Nadal. Las plazzas publicas vegnian duvradas fitg durant quest temps. Plinavant saja era la segirezza ina tema. Demonstraziuns pitschnas possia la citad vinavant lubir, ha il parlament bernais decidì.
Er il chantun Berna è stà en favur da questa decisiun. Il directur da segirtad bernais Philippe Müller aveva appellà avant la decisiun da la citad da desister da demonstraziuns pro Palestina. La probabilitad ch'i dettia violenza tar ina proxima demonstraziun saja gronda, ha Philippe Müller ditg en ina intervista cun la «Berner Zeitung». A quella conclusiun è il directur da segirtad bernais vegnì suenter ensemen cun la polizia ed il servetsch federal d'infurmaziuns.
Demonstraziun pro-palestinaisa
La sonda passada avevan pliras millis persunas demonstrà a Berna e crititgà l'Israel. En l'appel da vegnir a demonstrar han ils organisaturs condemnà la violenza ch'haja procurà las davosas emnas da tuttas varts unfrendas. Ed els han ditg che l'Israel haja attatgà la Strivla da Gaza senza resguard. Vitiers han els crititgà il Cussegl federal perquai ch'el ha annunzià da sistir l'agid finanzial ad organisaziun nunguvernamentalas palestinaisas ed israelianas.
Fatg l'appel han plirs tozzels organisaziuns pro-palestinaisas, cunzunt pli pitschnas. Sustegnì la demo han era la Partida communistica da la Svizra e la Partida da la lavur.
La dumengia da votaziun l'october aveva la citad da Berna scumandà demonstraziuns en connex cun la guerra en il Proxim Orient, er quai aveva sveglià critica.